TARYBOS SPRENDIMAS
2009 m. gegužės 5 d.
iš dalies keičiantis Sprendimą 2007/250/EB, leidžiantį Jungtinei Karalystei taikyti specialią priemonę, nukrypstančią nuo Direktyvos 2006/112/EB, dėl pridėtinės vertės mokesčio bendros sistemos 193 straipsnio
(2009/439/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Raštu, kurį Komisijos Generalinis sekretoriatas užregistravo 2008 m. liepos 28 d., Jungtinė Karalystė paprašė leisti toliau taikyti specialią priemonę, kurią pirmiau buvo leista taikyti 2007 m. balandžio 16 d. Tarybos sprendimu 2007/250/EB (2) ir kuria nukrypstama nuo Direktyvos 2006/112/EB 193 straipsnio nuostatų dėl asmens, kuriam tenka prievolė sumokėti pridėtinės vertės mokestį (PVM) mokesčių institucijoms.
(2)
Vadovaudamasi Direktyvos 2006/112/EB 395 straipsnio 2 dalimi, 2009 m. kovo 17 d. Komisija raštu informavo kitas valstybes nares apie Jungtinės Karalystės prašymą. 2009 m. kovo 20 d. Komisija raštu pranešė Jungtinei Karalystei, kad turi, jos nuomone, visą prašymui įvertinti būtiną informaciją.
(3)
Asmuo, kuriam tenka prievolė sumokėti PVM, pagal Direktyvos 2006/112/EB 193 straipsnį yra prekes tiekiantis apmokestinamasis asmuo. Tačiau priėmus nukrypstančią priemonę, Jungtinei Karalystei buvo suteikta teisė tam tikromis sąlygomis iki 2009 m. balandžio 30 d. taikyti atvirkštinio apmokestinimo procedūrą, pagal kurią PVM mokėjimo prievolė buvo perkelta apmokestinamajam asmeniui, kuriam tiekiami tam tikri mobilieji telefonai ir integrinių grandynų prietaisai, su sąlyga, kad tiekiamų prekių apmokestinamoji vertė yra lygi arba didesnė nei 5 000 GBP.
(4)
Leidžiančia nukrypti priemone siekiama kovoti su tam tikrų piktybinių formų mokesčių slėpimu, visų pirma su karuselinio sukčiavimo atvejais, kuriais prekės buvo ne kartą tiekiamos mokesčio administratoriui nesumokėjus PVM, tačiau pirkėjui palikus PVM atskaitos tikslais galiojančią sąskaitą faktūrą. Minėtų formų mokesčių slėpimo, kai pirkėjas tiekėjui PVM faktiškai nesumoka, būtų galima išvengti taikant atvirkštinio apmokestinimo procedūrą.
(5)
Atsižvelgiant į akivaizdų sukčiavimo PVM problemos Jungtinėje Karalystėje rimtumą, remiantis Jungtinės Karalystės pateikta informacija, ir į numatomą leidžiančios nukrypti priemonės prevencinį poveikį, ši priemonė liks proporcinga, nes jos galiojimas pratęsiamas pagrįstai ribotą laikotarpį ir jos taikymo sritis yra ribota. Be to, ja nesiekiama įvesti visuotinai taikytiną bendrą atvirkštinio apmokestinimo procedūrą.
(6)
Leidžianti nukrypti nuostata neturi neigiamo poveikio Bendrijos nuosaviems ištekliams, kuriuos sudaro surenkamas PVM.
(7)
Turėtų būti užtikrintas priemonės teisinis galiojimas,
PRIĖMĖ ŠĮ SPRENDIMĄ:
1 straipsnis
Tarybos sprendimo 2007/250/EB 4 straipsnis pakeičiamas taip:
„4 straipsnis
Šis sprendimas netenka galios 2011 m. balandžio 30 d.“
2 straipsnis
Šis sprendimas taikomas nuo 2009 m. gegužės 1 d.
3 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje 2009 m. gegužės 5 d.